Сесил Каратанчева
Сесил Радославова Каратанчева е българска тенисистка, родена на 8 август 1989 г. в град София. Неин треньор е баща ѝ, Радослав Каратанчев, който през 2019 година е кандидат кмет за град София. Сесил започва да играе тенис на 5-годишна възраст и до 2009 г. се състезава за България, след което приема казахстанско гражданство и се състезава за Казахстан. От октомври 2014 г. пак започва да представя България. Сесил има 3 сестри.

Кариера 
През 2001 г. печели Ориндж Боул (до 12 г.), като на финала побеждава Алиса Клейбанова. Около половин година тренира в прочутата тенис-школа на Ник Болетиери.

През 2005 г. участва с „Черно море Елит“ в европейското клубно първенство в Рен, Франция, където отборът става европейски шампион в състав Виргиния Трифонова, Сесил Каратанчева, Мария Пенкова и Цветана Пиронкова.

През същата година е обявена за една от най-проспериращите тенисистки в света поради факта, че през 2004 г. печели Ролан Гарос за девойки, а в периода от две години (2004 – 2005) се изкачва от 526 до 35 позиция в ранглистата на Женската тенис асоциация (WTA).

В края на годината е замесена в допинг-скандал от известен френски вестник и отнася наказание от 2 години (от 1 януари 2006 до 31 декември 2007).

През 2008 г. Каратанчева се завръща на корта с победа на турнира в Сърпрайз (Аризона) с награден фонд $25 000, като успява да спечели в неофициален турнир „уайлд кард“ за квалификациите. След тази титла Сесил получава „уайлд кард“ за турнира в Ла Куинта (Калифорния) и отказва да играе за отбора на България за Фед Къп. Отново печели титлата след драматичен финал в два сета срещу Сандра Кльозел, в който първоначално губи с 0 – 4 гейма.

През януари 2009 г. обявява, че поради финансови причини е сключила договор да се състезава за Казахстан срещу 65 000 $ на сезон. През същата година става шампионка на Казахстан на сингъл и на двойки (с Ярослава Шведова).

В края на септември 2014 г. прекратява договора си с Казахстан, а малко след това отново става част от българската федерация и е записана като българска състезателка в различните ранглисти.

Финали

Титли на сингъл (7)

Загубени финали на сингъл (6)

Загубени финали на двойки (1)

Източници

Външни препратки 
 
 
  Списък с участия за Фед Къп
  Личен сайт

Български тенисистки
Казахстански тенисистки
Родени в София